
	[bookmark: nev]KOLLÁR ZSUZSANNA
Irodalom- és kultúratudomány 
MA, 4. félév
Eötvös Loránd Tudományegyetem
Bölcsészettudományi Kar
	






Témavezető:
	Szilágyi Márton
egyetemi docens, ELTE BTK




Találkozási pontok. Ifjabb gróf Teleki József drámabírálatai a Tudományos Gyűjteményben

A 19. század első évtizedeinek kibontakozó recenziótípusa, a drámabírálat, egy meglehetősen perifériára szorult része a magyar drámatörténetnek. Pedig csak a Tudományos Gyűjteményben több, mint egy tucat drámakritika lelhető fel. A század eleji irodalmi nyilvánosság meghatározó műfaja, a kritika nem csupán ráirányította az ekkoriban kialakulófélben lévő közfigyelmet a formálódó drámai hagyományra, de befolyásolhatta is e hagyomány alakulását, miközben német esztétikák drámakoncepcióját ismerteti meg az 1810–1820-as évek szélesebb értelemben vett olvasóközönségével. A kritika mint műfaj tehát egyfajta csatornaként működött az ilyen gondolatok továbbítására – ily módon lépnek párbeszédbe egymással drámák és metaszövegek. Dolgozatomban két Teleki-recenzió alapján jellemzem a későbbi MTA elnök dramaturgiai nézeteit, tragikumkoncepcióját, igyekszem rámutatni a mellőzött műfaj jellemző vonásaira, arra, milyen viszonyrendszerben képzelte el Teleki a drámai szöveg és színi előadás viszonyát, hogyan érvényesít európai olvasási hagyományokat kritikáiban. Ezek a kritikák a Tudományos Gyűjteményben való egyszeri megjelenésük miatt ma már nehezen elérhetők, holott még a bírált alkotások recepciótörténete szempontjából sem elhanyagolandók. Jogos-e ezen szövegek átértékelése, feltárása? Erre a kérdésre azt felelem, igen. Hogy miért – erre adok választ dolgozatomban.



